b'\n_START_ARTICLE_\nLo\xc4\x8devalna dieta\n_START_SECTION_\nCilji diete\n_START_PARAGRAPH_\nOsnovni cilj te diete je poleg zmanj\xc5\xa1anja odve\xc4\x8dne te\xc5\xbee (ob dr\xc5\xbeanju vseh navodil diete bi naj bila izguba tel. te\xc5\xbee tudi od 18 do 25 kg) sprememba metabolizma v organizmu, saj bi le-ta po kon\xc4\x8dani dieti naj bil zagotovilo za ohranitev \xc5\xbeeljene, pridobljene telesne te\xc5\xbee. Normalna telesna te\xc5\xbea in zdrav na\xc4\x8din prehranjevanja ter \xc5\xbeivljenja nasploh pa krepijo zdravje, izbolj\xc5\xa1ajo psihi\xc4\x8dno po\xc4\x8dutje, nas napolnijo z energijo in dobro voljo.\n_START_SECTION_\nPravilno kombiniranje \xc5\xbeivil\n_START_PARAGRAPH_\nS pravilnim kombiniranjem \xc5\xbeivil omogo\xc4\x8damo telesu, da zau\xc5\xbeita hrana kar najhitreje zapusti \xc5\xbeelodec in brez ovir potuje skozi prebavila. Telo porabi za prebavo nepravilno kombiniranih \xc5\xbeivil v obroku ogromno energije \xe2\x80\x93 po nepotrebnem. Po takem obroku postanemo utrujeni, zaspani, napihnjeni, prebava se upo\xc4\x8dasni, vse to vpliva na slabo psihi\xc4\x8dno po\xc4\x8dutje, predvsem pa je \xc5\xa1kodljivo za zdravje. Pri dieti gre torej za sistem pravilnega prehranjevanja, ki ima za posledico spremembo metabolizma v organizmu in s tem posledi\xc4\x8dno izgubo odve\xc4\x8dnih kilogramov. Sprememba metabolizma je pomembna zato, da lahko po prenehanju diete obdr\xc5\xbeimo pridobljeno te\xc5\xbeo._NEWLINE_O\xc4\x8cI\xc5\xa0\xc4\x8cEVALNI CIKLUS (med 4. in 12. uro) V tem \xc4\x8dasu se je minimalna koli\xc4\x8dina hrane (v glavnem sadje) in pije ve\xc4\x8dja koli\xc4\x8dina vode, \xc4\x8daja ali nizkokalori\xc4\x8dnih napitkov. V \xc4\x8dasu diete se za zajtrk u\xc5\xbeiva samo sadje! Organizem namre\xc4\x8d iz sadja \xc4\x8drpa integrirani sladkor, s katerim se hrani \xc5\xbeiv\xc4\x8dni sistem in pomaga pri presnovi hrane._NEWLINE_PREHRANJEVALNI CIKLUS (med 12. in 20. uro) Ta \xc4\x8das, namenjen kosilu in ve\xc4\x8derji, se prehranjuje neomejeno. Tukaj niso pomembne koli\xc4\x8dine, ampak pravilne kombinacije in \xc4\x8das med obroki. Pri beljakovinskem dnevu mora med obroki prete\xc4\x8di najmanj 4 ure. Pri \xc5\xa1krobnem dnevu ali ogljikovih hidratih morata med obroki prete\xc4\x8di najmanj 2 uri. Pri sadnem dnevu pa je potrebno zau\xc5\xbeiti ve\xc4\x8d obrokov, saj \xc5\xbee en sade\xc5\xbe \xc5\xa1teje za obrok! Priporo\xc4\x8deno obdobje med obroki je 1 do 2 uri._NEWLINE_PREBAVNI CIKLUS (med 20. in 4. uro) Ta \xc4\x8das je namenjen prebavi hrane, zato se v tem obdobju ne u\xc5\xbeiva hrane. V kolikor ne zdr\xc5\xbeite, lahko pojeste sadje ali spijete kozarec vode ali nesladkani \xc4\x8daj.\n_START_SECTION_\nPrehranjevalni dnevi\n_START_PARAGRAPH_\nDieta je sestavljena iz 4 rednih prehranjevalnih dni in enega ob\xc4\x8dasnega. Tako imamo beljakovinski, \xc5\xa1krobni, ogljiko-hidratni ter sadni (vitaminski) dan. Vsak 29. dan (se ponovi 3x v 90 dneh) pa pride vodni dan. Dieta se za\xc4\x8dne vedno z beljakovinskim dnem, nadaljuje s \xc5\xa1krobnim in kon\xc4\x8da s sadnim dnem. Ko je 4 dnevni ciklus kon\xc4\x8dan, se za\xc4\x8dne znova in tako ponavlja 90 dni. Prehranjevalni dnevi so najpomembnej\xc5\xa1i element diete. Njihovo zaporedje in pravilna kombinacija hrane sta odlo\xc4\x8dilnega pomena._NEWLINE_Pomembno je, da si znotraj dneva, ki je na vrsti, izberete hrano, ki je dovoljena. Princip prehranjevanja 90-dnevne lo\xc4\x8devalne diete je primeren tudi za vse, ki imajo dolg delavnik in za vse, ki kuhajo za dru\xc5\xbeinske \xc4\x8dlane. Jedilniki so preprosti, sestavljeni iz izdelkov, ki so na voljo v na\xc5\xa1ih trgovinah. Nekatere jedi lahko skuhate za ve\xc4\x8d dni in jih spravite v zamrzovalnik. Lahko pa u\xc5\xbeivate le jedi, ki jih imate radi, seveda pod pogojem, da urnika prehranjevanja in kombinacije \xc5\xbeivil ne spreminjate._NEWLINE_Kaj spada pod beljakovine: Meso (prednost ima kuhano ali du\xc5\xa1eno nemastno meso: npr. perutnina, ribe), morski sade\xc5\xbei, sir, jajca, mleko in mle\xc4\x8dni izdelki (kislo mleko, kefir, jogurti, skuta,...), tofu, sejtan,... Zelenjava v \xc4\x8dasu beljakovinskega dne: \xc5\xa1pina\xc4\x8da, ohrovt, brsti\xc4\x8dni ohrovt, repa, cveta\xc4\x8da, soja, sojini kal\xc4\x8dki, zelje, paradi\xc5\xbenik, pesa,..._NEWLINE_Kaj spada pod \xc5\xa1krob: Ri\xc5\xbe, fi\xc5\xbeol, grah, koruza, soja, le\xc4\x8da, \xc4\x8di\xc4\x8derika, krompir, zrna ajde, je\xc4\x8dmena, prosa in drugih \xc5\xbeit (\xc5\xa1krobni ogljikovi hidrati),..._NEWLINE_Kaj spada pod ogljikove hidrate: Sladkor, testenine, pice, sladkarije, sladoled, slano in sladko pecivo, kosmi\xc4\x8di iz razli\xc4\x8dnih \xc5\xbeit, ajdovi in koruzni \xc5\xbeganci, polenta, kuskus,..._NEWLINE_Zelenjava v \xc4\x8dasu ogljiko-hidratnega dne: pesa, zelena, paradi\xc5\xbenikova in kumari\xc4\x8dna solata._NEWLINE_Sadje: Sve\xc5\xbee in suho sadje, ore\xc5\xa1\xc4\x8dki, semena, kompoti, sadne juhe, pe\xc4\x8deno sadje,... Potrebno je u\xc5\xbeivati raznovrstno sadje, oz. pri vsakem obroku drugo vrsto sadja. Sadje pa lahko zamenjate tudi s sve\xc5\xbeo neza\xc4\x8dinjeno zelenjavo._NEWLINE_Vodni dan: Namenjen je \xc4\x8di\xc5\xa1\xc4\x8denju organizma. Spijte ogromno naravne, \xc4\x8diste vode. \xc4\x8ce ne zdr\xc5\xbeite, lahko pojeste zelenjavno juho._NEWLINE_Pija\xc4\x8da: Voda (vsaj 2 l na dan), nizkokalori\xc4\x8dne pija\xc4\x8de z manj ali brez sladkorja, kava in \xc4\x8daj (a brez sladkorja), sadno-zelenjavni sokovi (ampak pazi, saj \xc5\xa1tejejo za obrok). U\xc5\xbeivanje alkohola ni dovoljeno, saj zavira proces huj\xc5\xa1anja. Pija\xc4\x8do se lahko u\xc5\xbeiva 10 min pred ali vsaj pol ure po obroku, saj bi naj teko\xc4\x8dina razred\xc4\x8dila prebavne sokove in jim tako prepre\xc4\x8dila uspe\xc5\xa1no razgradnjo._NEWLINE_Prvi in drugi dan je pri kosilu dovoljeno jesti kruh (1 kos, najbolje polnozrnatega), obvezno po kosilu pa se spije 3 dl juhe. V dnevih ogljikovih hidratov pa je za ve\xc4\x8derjo ko\xc5\xa1\xc4\x8dek jedilne \xc4\x8dokolade celo obvezen, saj naj bi temna \xc4\x8dokolada zadr\xc5\xbeevala izbruh alergij, ki se lahko pojavijo med dieto.\n_START_SECTION_\nVelikost obrokov\n_START_PARAGRAPH_\nZa kosilo je priporo\xc4\x8deno pojesti koli\xc4\x8dino hrane, ki ustreza polnemu globokemu kro\xc5\xbeniku, za ve\xc4\x8derjo pa polovico manj ter brez kruha in juhe. Sadje za zajtrk ali v \xc4\x8dasu sadnih dni se lahko je v ve\xc4\x8d obrokih po 2 velika sade\xc5\xbea ali skodelica drobnega sadja naenkrat. Seveda pa je logi\xc4\x8dno, da manj kot boste pojedli, bolj boste shuj\xc5\xa1ali. \xc4\x8ce pa ste se odlo\xc4\x8dili, da boste shuj\xc5\xa1ali za manj kg, lahko pojeste ve\xc4\x8d. Tako si lahko z velikostjo obrokov prilagajate \xc5\xa1tevilo izgubljenih kg.\n_START_SECTION_\nNaslednjih 90 dni\n_START_PARAGRAPH_\nPo dieti \xc5\xa1e vedno 90 dni jeste za zajtrk samo sadje, ostalo jeste normalno, kar pomeni, da lahko spet za\xc4\x8dnete me\xc5\xa1ati beljakovine, \xc5\xa1krob in OH ali pa ostanete pri sistemu lo\xc4\x8devanja, vendar pa ne smete nadaljevati z dieto. \xc4\x8ce v tem obdobju izgubite \xc5\xa1e tri kilograme, bi naj bilo to zagotovilo, da je pri\xc5\xa1lo do sprememb metabolizma. Diete ne smete izvajati naslednje tri mesece.\n_START_SECTION_\nTelesna aktivnost\n_START_PARAGRAPH_\nBrez gibanja ne gre, saj je osnovno pravilo huj\xc5\xa1anja zmanj\xc5\xa1anje vnosa kalorij ob hkratni pove\xc4\x8dani porabi le-teh. Redno gibanje pripomore k pro\xc5\xbenosti telesa in razvitju mi\xc5\xa1i\xc4\x8dnega tkiva ter pove\xc4\x8da presnovo, kar pomeni, da telo nenehno porablja energijo, tudi med spanjem. Priporo\xc4\x8deno se je gibati vsak dan vsaj pol ure. \xc5\xbde preprost dnevni sprehod \xc4\x8dude\xc5\xbeno deluje na dobro po\xc4\x8dutje in zdrav videz.'